**Benvolgudes famílies,**

**En el darrer Consell Escolar del dia 12 de juny, es va acordar informar de les accions que s’han realitzat des que les famílies promotores de la consulta sobre la jornada continuada van fer arribar els resultats al Consell Escolar.**

**A la reunió ordinària del 8 de maig el Consell Escolar va debatre sobre la postura a adoptar en vista dels resultats sorgits del procés de consulta. El Regidor d’Educació i Cultura, representant de l’Ajuntament, va ser l’únic que no s’hi va mostrar favorable. Va explicar que havien parlat del tema en una reunió de la Junta de Govern i que havien acordat no donar suport a la proposta.**

**Com que la majoria de persones membres del Consell eren favorables a sol·licitar la jornada continuada, es va acordar començar a treballar en l’elaboració d’un projecte que fes una proposta global d’ordenació del temps educatiu dels infants de Sant Llorenç, a l’estil dels programes socioeducatius que, promoguts per Ajuntaments i entitats de lleure, estan funcionant en molts pobles i barris de Catalunya. El projecte havia de convertir el canvi de jornada en una oportunitat per aprofitar el potencial humà que tenim a l’escola i al poble, i gestionar els recursos materials i d'infraestructures de manera coordinada, per crear espais d'oci i formació compartits amb les famílies i els infants que possibilitin el desenvolupament personal i cultural de tothom.**

**Les persones representants de les famílies i la direcció del centre van elaborar un esborrany de projecte que, a la reunió extraordinària del Consell Escolar del dia 22 de maig es va posar en comú, es va esmenar i aprovar.**

**Un cop el Projecte s’havia donat per bo, es va creure que era una oportunitat per a la comunitat escolar i que valia la pena donar-lo a conèixer a l’Ajuntament i intentar aconseguir-ne el suport. Es va fer una instància sol·licitant que la postura de l’Ajuntament s’acordés en un Ple. Durant el procés es van mantenir reunions amb l’Alcalde i els portaveus de l’oposició.**

**En la reunió del Consell Escolar de l'Escola Josep Gras celebrada dimecres dia 12 de juny, es va acordar per majoria (11 vots a favor i 1 vot en contra) demanar al Departament d’Ensenyament la jornada continuada pel curs 2013-2014. El vot en contra va ser del Regidor d’Educació i Cultura, representant de l’Ajuntament, el qual va informar que en la junta de portaveus es va desestimar tractar el tema com a punt de l’ordre del dia del Ple del 29 de maig, però que es va debatre en el darrer Ple en el torn lliure de preguntes a les regidories. Els grups de l’oposició van mostrar el seu suport a l’equip de govern, al·legant que la jornada continuada:**

* **Representa una dificultat a afegir als serveis d’atenció per part de l’ajuntament als infants/famílies de serveis socials, constatant que els mitjans econòmics y humans dels que es disposen actualment no són suficients per atendre com cal aquest possible augment de la demanda.**
* **El nou horari lectiu tindria efectes de reducció del flux de persones pel poble afectant a:** 
  + **Al comerç del poble, pel fet que els nous horaris no coincideixen amb el horaris habituals de servei d’aquests.**
  + **L’espai de trobada i socialitzador de la Font de l’Aixeta o d’altres del poble, donat que la sortida estaria condicionada per la seva proximitat amb l’hora de dinar i no seria tan homogènia (de la major part dels infants) com ara.**